કોઈ કહેતું નથી કે પ્રમાણિકતાપૂર્વક મહેનતથી કોઈપણ કામ કરીને નાણાં કમાવાં તે ખોટું છે. ઇચ્છો તેટલાં નાણાં રળો, સરકાર કે કોઈને તેની સામે વાંધો નથી, પરંતુ જલદી જલદી યેનકેન પ્રકારે નાણાં કમાવાની ફિરાકમાં અપરાધી બની જવા અનૈતિકતા અજમાવવી એ ખોટું છે, તે વિકૃત માનસિકતાને કારણે ઘણી મોટી સંભાવના ધરાવતા વ્યવસાયી અને સાહસિકો બરબાદ થઈ ચૂક્યા છે, એટલું જ નહીં તેમને જેલના સળિયા પાછળ જવું પડયું છે. હવે પેટીએમના ચેરમેન વિજય શેખરને બ્લેકમેલ કરીને રૂપિયા ૨૦ કરોડની માગણી કરવાના આરોપી સોનિયા ધવનને લઈ લો. તે સ્વયં વિજય શેખરના અંગત સહયોગી હતી, તે કઠોર પરિશ્રમ કરીને પોતાની કારકિર્દીમાં આગળ વધી રહી હતી, તેનું વેતન વાર્ષિક ૬૦ લાખ સુધી પહોંચી ગયું હતું, તે પેટીએમના વાઇસ ચેરમેનપદે પહોંચી ગઈ હતી. પરંતુ પછી ખૂબ ઝડપથી નાણાં કમાવા દોટ મૂકી હતી, અર્થાત્ તે એક ઝાટકે કરોડો રૂપિયા ખિસ્સામાં મૂકવા માગતી હતી, તેથી તેણે પોતાના સંરક્ષક પાસેથી જ રૂપિયા ૨૦ કરોડની ખંડણી માગવા ઘૃણિત કાવતરું રચી દીધું. તેના આ કાળા ખેલમાં તેનો પતિ અને અન્ય કેટલાંક લોકો ષડ્યંત્રમાં સામેલ થઈ ગયાં. હવે તેઓ બધા ખૂબ ખરાબ રીતે ફસાયા છે. હવે તેઓ જેલની ચક્કી પીસશે. હવે જરા કહો કે કેટલા ભારતીયો વાર્ષિક ૬૦ લાખ રૂપિયા કમાઈ શકે છે? પાંચ લાખ રૂપિયા મહિને રળનારી સોનિયાને એ સમજાયું જ નહીં કે સંતોષમાં શું આનંદ હોય છે? કેટલાંક વર્ષ પહેલાં હૈદરાબાદ ખાતેની આઈટી કંપની સત્યમમાં થયેલાં કૌભાંડે સમગ્ર દેશને હચમચાવી દીધો હતો. ભારતમાં સત્યમ જેવો ગોટાળો પહેલાં કદી થયો નહોતો. સત્યમના સ્થાપક બી. રામલિંગ રાજુએ ખાતાઓમાં ગડબડ કરીને હજારો કરોડોનો નફો રળ્યો હતો. તેમના જ નાના ભાઈ અને કંપનીના પૂર્વ પ્રબંધક બી. રામ રાજુ તેમને મદદ કરી રહ્યા હતા.